stališča Sveta v prvi obravnavi o sprejetju uredbe o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter Odločbe Sveta 92/438/EGS (uredba o uradnem nadzoru)

2013/0140 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališča Sveta v prvi obravnavi o sprejetju uredbe o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter Odločbe Sveta 92/438/EGS

(uredba o uradnem nadzoru)

1.Ozadje

Datum predložitve predloga Evropskemu parlamentu in Svetu (dokument COM(2013) 265 final – 2013/0140 COD): 6. maj 2013 Datum mnenja Evropskega ekonomsko-socialnega odbora: 16.–17. oktober 2013 Datum mnenja Odbora regij: Datum stališča Evropskega parlamenta, prva obravnava: 29. november 2013 15. april 2014 Datum predložitve spremenjenega predloga: * Datum sprejetja stališča Sveta: 19. december 2016

*Ob upoštevanju razvoja dogodkov v okviru neformalnih razprav med Svetom in Evropskim parlamentom po prvi obravnavi v Evropskem parlamentu Komisija ni pripravila spremenjenega predloga, temveč je svoje mnenje o spremembah s strani Parlamenta izrazila v dokumentu „Communication de la Commission sur les suites données aux avis et résolutions adoptés par le Parlement européen lors de la session d'avril 2014“ (dokument SP(2014) 471), poslanem Evropskemu parlamentu 9. julija 2014.

2.Cilj predloga Komisije

Cilj predloga je posodobitev in izboljšanje uspešnosti ter učinkovitosti sistema uradnega nadzora v državah članicah. Uradni nadzor je namenjen zagotavljanju visokih standardov varnosti in kakovosti v agroživilski verigi, ki se dosledno izvajajo in izpolnjujejo pričakovanja trgovinskih partnerjev EU.

Predlog nadomešča obstoječo uredbo o uradnem nadzoru iz leta 2004. Področje uporabe nadzora razširja na zdravje rastlin in živalske stranske proizvode, ki so jih doslej urejala predvsem sektorska pravila, da bi se zagotovil skladnejši in celovitejši pristop k uradnemu nadzoru v celotni agroživilski verigi.

Predlog uporablja pristop k uradnemu nadzoru, ki temelji na tveganju. Namen predloga je tudi zmanjšati regulativno in upravno breme za organe in izvajalce dejavnosti. Predlog obravnava zlasti neučinkovitost sistema uradnega nadzora ostankov zdravil za uporabo v veterinarski medicini v živalih in živalskih proizvodih. Izboljšuje mehanizem upravne podpore in sodelovanje med nacionalnimi nadzornimi organi za učinkovitejšo obravnavo čezmejnih primerov neskladnosti. Akreditacijske zahteve standardov ISO za uradne laboratorije so ohranjene. Prehodni ukrepi in začasna ali stalna odstopanja pa so določena, kakor je primerno.

Predlog določa sklop skupnih pravil za vse nadzorne dejavnosti, ki jih je treba izvajati na mejah EU za živali in blago iz držav nečlanic EU, ki jim je zaradi varovanja zdravja treba nameniti večjo pozornost. To bo odpravilo razdrobljenost veljavnih pravil, tako da bo sistem nadzora manj obremenjujoč tako za organe kot za podjetja. Pregled dokumentov se bo izvajal sistematično na tistih živalih in blagu, ki jih je treba pregledati na mejnih kontrolnih točkah, skupna merila pa bodo zagotavljala, da bo izvajanje pregleda identitete ali fizičnega pregleda tako pogosto, da bo odražalo tveganje, ki ga predstavljajo navedene živali ali blago.

Namen poostrenih pravil o preglednosti je povečati odgovornost pristojnih organov do potrošnikov in podjetij glede uporabe in izvrševanja pravil v agroživilski verigi.

Nova zahteva, da morajo nacionalni izvršilni organi izvajati tudi redne in nenapovedane preglede z namenom odkrivanja goljufij v agroživilski verigi, in strožje finančne kazni za goljufije predstavljajo velik korak naprej v boju proti goljufiji s hrano in krepitvi poštene konkurence med podjetji.

Predlog temelji na sedanjem sistemu obveznih pristojbin za uradni nadzor, tako da so nacionalnim nadzornim sistemom dodeljena ustrezna sredstva, pri čemer so upoštevani interesi malih podjetij.

Predlog vsebuje številna pooblastila Komisije za sprejetje delegiranih ali izvedbenih aktov z namenom dopolnitve ali opredelitve zahtev glede nadzora in izvrševanja na nekaterih ključnih področjih agroživilske verige. To bo omogočilo posebne izvršitvene ureditve, ki vključujejo najmanjšo pogostost pregledov, če specifične nevarnosti ali tveganja na določenem področju to upravičujejo. Hkrati bodo pooblastila Komisiji omogočila, da nekatere elemente sistema nadzora na navedenih področjih prilagodi, če bi se pogoji s časom spremenili.

3.Pripombe k stališču Sveta

3.1Splošne pripombe

Predlog Komisije je bil predložen Evropskemu parlamentu in Svetu 6. maja 2013. Evropski parlament je sprejel svoje stališče v prvi obravnavi 15. aprila 2014. Podprl je glavne cilje predloga Komisije. Parlament se je strinjal zlasti s potrebo po sprejetju celostnejšega pristopa k uradnemu nadzoru, da se odpravita razdrobljenost in prekrivanje pravil, ter potrebo po nadzoru, ki temelji na tveganju. Strinjal se je tudi, da je treba zagotoviti ustrezno financiranje uradnega nadzora in javno objavo načina izračuna pristojbin.

Glede ekološkega sektorja je Evropski parlament podprl pristop Komisije, po katerem ima Komisija v uredbi o uradnem nadzoru pooblastila za sprejetje pravil o nadzoru, ki so posebej namenjena ekološkemu sektorju. Ta pristop se ni odražal v splošnem pristopu Sveta, ki je odstranil pooblastila in uvedel številna posebna pravila (ter ustrezna pooblastila) glede ekološkega sektorja. Da bi omogočila sporazum sozakonodajalcev, je Komisija po temeljiti preučitvi in ugotovitvi, da učinkovitost nadzora ne bo ogrožena, sprejela manj pooblastil v uredbi o uradnem nadzoru za ekološki sektor.